**Magyar díszposta galambokat kaptak az erdélyi árvák**

2014. március 4. 20:16 , Legutóbb frissítve: 2014. március 5. 14:16 **V. T.**

Nagydorog |

**Hosszú hetekig tartó egyeztetés, szervezés után érkezett meg Székelyföldre a nagydorogi V.-093. számú Galambtenyésztők Egyesületének adománya, tizenegy galambpár.**

Magyar díszposta galambokat ajándékoztak a nagydorogi tenyésztők Böjte Csaba árváinak. Jaksa János elnök felidézte, hogy a közmédia híradásaiban hallott arról, hogy több mint 200 millió forintnyi adomány gyűlt össze a dévai Szent Ferenc Alapítvány által fenntartott otthonok, az ott élő árvák számára.  Azonnal azon kezdett gondolkodni, hogy mivel lehetne még segíteni a gyerekek nevelését. Az ötlet egy újabb műsor hallatán kristályosodott ki: arról tudósítottak, hogy az egyik intézményben istálló épült, mert állattenyésztésre is tanítják a gyerekeket. Azonnal adódott, galambokat ajándékoznak Böjte Csaba árváinak. Fel is vette Jaksa János a kapcsolatot a ferences rendi szerzetessel, aki azt válaszolta, hogy nagy örömmel fogadják a madarakat Csíkszentsimonban, ahol valóban tenyésztenek állatokat is.

Jaksa János azt mondta, azért gondolták, hogy magyar díszposta párokat küldenek, mert „magyar gyerekek tenyésszenek magyar galambokat”, másrészt ez a fajta nagyon jól tartható extenzív módon, jól tenyészthető, ellenálló fajta. Az elhatározás után komoly szervezőmunka következett, ki kellett jutatni az állatokat Erdélybe. Ebben egy Székelyudvarhelyen élő galambtenyésztő, Orbán Gábor volt segítségükre, aki vállalta, hogy – amennyiben autóbusszal elküldik a galambokat – tovább szállítja őket. Most már csak egy hiányzó láncszem volt, a szállítás, de ebben is segítséget kaptak a nagydorogi tenyésztők, a Pécs-Székelyudvarhely között közlekedő járaton kiutaztathatták a különleges adományt. Épségben egészségben megérkezett Jaksa János és Kelemen Imre tenyészetéből származó tizenegy magyar díszposta pár Székelyudvarhelyre, majd egy napi pihenés után az árvaházba.